Statsbudsjettet 2019:

Regjeringen åpner for privatisering av Forsvarets IKT-tjenester

NTL Forsvaret advarer mot privatisering av Forsvarets IKT-tjenester, slik forsvarsbudsjettet åpner for.

may.berg@lomedia.no

– Budsjettet åpner for at Forsvarets IKT-tjenester kan privatiseres. NTL Forsvaret er svært kritiske til en privatisering av disse tjenestene. Når IKT-systemer driftes og utvikles av private aktører, mister Forsvaret kontroll over hvem som har tilgang til hvilken informasjon. Erfaringer fra andre sektorer har vist at det er svært vanskelig å forhindre at utenlandske statsborgere får tilgang til skjermet data. Privatisering av offentlige IKT-tjenester øker faren for sikkerhetsbrudd betraktelig. Dette er en risiko vi ikke har råd til å ta, sier leder i NTL Forsvaret Tom-Rune Klemetsen i en pressemelding.

• Ostehøvelkuttene får kritikk fra mange hold. – Flate kutt uten prioriteringer er ingen god måte å styre et land på

Fortsetter privatiseringen

NTL Forsvaret konstaterer at regjeringen oppfyller sine løfter og fortsetter å privatisere oppgaver som i dag løses av Forsvarets egne ansatte.

NTL Forsvaret mener at privatiseringsiveren er styrt ideologisk og ikke av innsparing og effektivisering. Klemetsen etterlyser analyser som viser at privatiseringen er lønnsom, sammen med en vurdering av leveringssikkerhet i krise og krig, og konsekvensene av at Forsvaret mister kompetanse, kontinuitet og omstillingsevne.

– NTL Forsvaret har aldri sett reelle økonomiske innsparinger som resultat av privatisering og kan derfor ikke støtte slike tiltak som kun svekker Forsvarets operative evne og samfunnssikkerheten, sier Klemetsen.

• Hva skjer med sikkerheten når Forsvarets vedlikehold utføres av private selskaper? NTL-tillitsvalgte liker ikke utviklingen

Kutter administrasjon

NTL Forsvaret kritiserer også regjeringen for å kutte i ledelse, støtte og administrasjon for å styrke den operative enden.

– Realiteten er at slike kutt gjør den operative enden mindre effektiv, fordi operative sjefer må løse administrative oppgaver som tidligere ble løst av støtteelementer, påpeker Klemetsen.

Rekruttering til Heimevernet

NTL Forsvaret mener at regjeringen legger opp til en politikk som gjør det vanskelig å overføre og rekruttere personell til Heimevernets styrkestruktur, noe som kan medføre utfordringer med å vedlikeholde denne strukturen.

– Et forsøk med gjenopprettelse av Heimevernets rekruttskole for å sikre en nødvendig tilførsel av mannskaper, spesialister og befal til Heimevernet burde gjennomføres allerede i 2019, sier Klemetsen.